আমার এক বড়ভাইয়ের বয়স পঞ্চাশের কাছাকাছি। সাধারণত এই বয়সে মানুষের ভুঁড়িটুরি হয়ে যা তা অবস্থা হয়ে যায়। কিন্তু বড়ভাই একেবারেই স্লিম। তাকে জিজ্ঞেস করলাম, এই বয়সেও এত স্লিম, কীভাবে এইটা সম্ভব? বড়ভাই বললেন, সবই ভালোবাসার অবদান। পৃথিবীতে ভালোবাসা জিনিসটা আছে বলেই আমি এমন স্লিম থাকতে পারছি। আমি বললাম, আপনার কথার আগামাথা তো কিছুই বুঝতে পারলাম না। যদি একটু বুঝিয়ে বলতেন। বড়ভাই বুুঝিয়ে বললেন— দৌড়াদৌড়ি ছোটাছুটি করলে স্লিম থাকা যায়, এটা তো নিশ্চয়ই জানিস? আমি বললাম, জানি। বড়ভাই বললেন, ভালোবাসা আমাকে ধরা দেয় না। তাই আমি ভালোবাসার পেছনে ছুটছি তো ছুটছিই। এভাবে ভালোবাসার পেছনে ছোটাছুটি করতে গিয়ে আমার আর ভুঁড়ি হয় না। আমি ক্যাটরিনার চেয়েও স্লিম। ভালো না? আমি বললাম, আপনার কথা শুনে কেন যেন মনে হচ্ছে আপনি বাংলা সিনেমার সেই রবিউল যে সবসময়ই ভালোবাসার পেছনে ছুটতেন। তার নামের শেষে ‘লিকলিকে’ কথাটা তো আর এমনি এমনি যোগ হয়নি!